《郭晦之归扆峰群公相送至光严寺分得客字》
明代·高柄

化城负东郭，地古严公宅。同佩结幽寻，况值将归客。

山门坐翠微，萝径入松柏。定水注行衣，香云绕离席。

衔杯双树间，百里见海色。日暮各分飞，空山夜寥寂。

作者简介：（1350—1423）明福建长乐人，更名廷礼，字彦恢，号漫士。永乐初，以布衣召入翰林，为待诏，升典籍。博学能文，尤长于诗，为闽中十才子之一。又工书画，时称三绝。书得汉隶笔法，画源于米芾父子。有《唐诗品汇》等。